
Obučen u premalenu pidžamu, omiljenu stvar koju je dobio od oca dok je bio živ, išaranu ljubičastim cvjetićima, Vanja je sjedio ruku skupljenih oko nogu i gledao kroz prozor. Iako pomalo tužan, kosa koja mu se spuštala do usana nije mogla sakriti osmijeh. Gledao je čas u nogavice, čas u kišu koju je volio. Pružala mu je osjećaj mira. Brojao bi kapljice, tražio različite oblike u tragovima koji bi se slijevali niz prozor. Volio je promatrati svijet u tim posebnim bojama koje su mu davale rasute kapljice. Ponekad bi znao i puhnuti, i na tom zamagljenom prozoru prstima bi crtao razne, njemu drage oblike. Ljeto je već počelo odmicati, u zraku je mirisala rana jesen. Bio je oktobar, dolazilo je njegovo omiljeno doba – zima. Kao i on, i njegovo omiljeno biće željelo je podijeliti ovaj trenutak. Krišom se popeo do njega, nježno se glavom češkajući o njegova leđa. Uporno je pokušavao da mu sjedne u krilo.  

Njegov najbolji drug bio je mali četveronožac, mačak kojem je dao ime Maci. Konačno dospjevši u krilo, pogledao ga je kao da mu želi reći: Sve ja vidim, i tu sam uz tebe, neću te ostaviti samog. Protegnuo je vrat u pravcu njegovog lica i žmignuo nekoliko puta grleći ga. To je stvarno bio zagrljaj, Maci je to itekako znao. Šapicama bi mu zgrabio lice s obje strane i počeo snažno da prede, polako uranjajući svoje male kandže u njegove obraze. Vanja je to najviše volio. Volio je tog malog žutog luckastog stvora koji bi nekako uvijek osjetio kada mu je potreban. Obuzet toplinom i poznatim mirisom, sklupčao bi se u njegovo krilo, a to njegovo namještanje znalo je potrajati, da bi na kraju mirno legao i nastavio da prede. Vanja je uvijek dobivao utjehe pune ljubavi od svog malog druga, i da je bilo moguće, želio bi da ti trenuci zauvijek traju. Maci je bio neki mješanac, koji se jednog dana pojavio na vratima i utrčao unutra. Očuh, koji inače nije ljubitelj živih bića, strog i konstantno ljut, pokušao bi ga uhvatiti, međutim, Maci je bio brži. Tako bi vješto znao šmugnuti i sakriti se u najmanji kutak, gdje ga ni njegove šake niti njegov glas ne bi mogli dotaknuti. Ipak, borbu za ostanak znao bi i izgubiti, kada bi ga očuh uhvatio, pa iako je samo tražio ljubav i toplinu, bio bi često primoran provesti noć vani, bila ona svježa ili ne. 

Konačno, ti, mala beštijo. Izlazi! Još mi samo ti trebaš, govorio bi ovaj nakon što bi ga uhvatio. 

Maci je bio prevarant. Iz nekog samo njemu znanog razloga uvijek je imao različite taktike da se vrati u topli stan. Nekad bi računao koliko dugo su vrata otvorena kako bi utrčao i skrio se u svoj kutak, za koji je mislio da je savršeno mjesto da bude nevidljiv. 

Ufff! Tebe ću odnijeti negdje na selo, jer tebi bez toga nema lijeka. Dosta sam te ganjao okolo! Svaki dan ista scena..., ponavljao bi očuh uvijek istu rečenicu.  

Ako bi ga uhvatio, jadni mačak bi bio izbačen iz stana, uz ljutiti tresak vratima.  

Prilikom deložacije, Maci bi visio u njegovim rukama i tiho mjaukao, sigurno misleći – vratit ću se ja opet. Ali, zahvaljujući vlastitom strpljenju i nakon mnogo poraženih borbi, Maci je preživio i na kraju dobio status ukućanina, iako je svaki dan slušao zvocanje. Vanja i Maci su tako postali veliki drugovi. Čak bi znao čekati i gledati ga kako dolazi iz škole, i onda bi zajedno ulazili u stan. 

Opet ova mačka? Otkud on ovdje? Beli si ga ti unio, ali ti svakako ne pričaš, tako da to neću nikada saznati. Ali, ako jednom nešto uradi što ne valja, ogrebe li namještaj samo, ili nešto sruši..., unoseći mu se u lice stajao bi očuh i prijetio prvo mačku, a potom njemu.  

Konačno stambeno rješenje obradovalo je Vanju i bržebolje ga je zgrabio, ne dajući prostora da se ovaj predomisli. 

I operi te ruke od njega. Prokleta mačka i dijete koje ne priča, začuo je tada dok su se njegova vrata od sobe brzo zatvorila. 

Maci je bio žut i strašno je brbljao. Čak bi često počinjao svoje mjaukanje onako, bez nekog posebnog razloga. 

S obje strane imao je bijele šare u obliku planina, jedno uho mu je imalo crnu tačkicu, stomak i šapice su mu bili bijeli. Šareni repić izgledao je kao da ga je neko pažljivo ofarbao u oker nijanse koje su smjenjivale u ovim bojama kao krzno zebre. Kao i Vanja, imao je lijevi kutnjak koji je malo virio vani. 

Vidiš da ličimo. Imamo isti zub, ponosno bi Vanja šaputao držeći ga pred sobom u zraku.  

Ovaj bi na to samo nešto promrmljao, žmigajući nazad, ne tražeći da se spusti. Mačak je bio jedino stvorenje s kojim je Vanja pričao. 

Vanja, bi li želio da nam poželiš dobro jutro, pokušavale su učiteljice na raznorazne načine, ali bez uspjeha.  

Imao je mačka i s njim je mogao pričati, i to je bilo jedino živo stvorenje s kojim je želio razgovarati. 

Ti si moj drug i ja ću tebe uvijek paziti, znao bi reći dodajući, nikada ti se ništa neće desiti. 

Mačak bi trepnuo kao da mu odgovara – ...I ja ću tebe, nakon čega bi pokušao neuspješno osloboditi glavicu i izmaknuti njegovim zagrljajima. Ponekad bi se Vanja osvijestio od silovitog maženja tek kad bi mačak jako zamjaukao.  

Djeca bi mu se smijala, slegla bi ramenima ili bi se okrenula kao da očekuju reakciju kada on nije želio odgovoriti nastavnicama. Njega to nije posebno brinulo i jedino što je čekao je završetak nastave, kada bi bio prvi na vratima, trčeći svom mačku da mu ispriča priče i da dobije željeni zagrljaj. 

U razredu je imao jednu drugaricu Nelu. Iako je znala da Vanja nema odgovora na njena pitanja, bila je jedina među vršnjacima koja je pričala s njim, ali i jedina koja je znala njegovu tajnu, da on zapravo razgovara, ali samo s mačkom.  

Jednom prilikom, upravo kada je stigla do svog ulaza, zaboravivši mu nešto bitno kazati, potrčala je nazad da ga sustigne i u haustoru, na njeno veliko iznenađenje, čula je da je izgovorio jednu kratku rečenicu: Maci, idemo sada kući. Čuvala je tu tajnu čak i od njega, ništa mu nije spominjala. Poslije toga često se znala prišunjati kada bi ga otpratila pogledom do ulaza. Oboje su stanovali na trećem spratu, u različitim haustorima, a haustorske stepenice, potpomognute senzorima za pokret, navečer su bile obasjane svjetlom. Zahvaljujući njima, tačno je znala kada su njih dvojica otprilike na drugome spratu, i tada bi nečujno prišla nadajući se da će ga čuti kako razgovara s mačkom. Nekad joj je to uspijevalo, nekad ne, ali svaki put kad bi čula njegov tajni slatki razgovor, ne otkrivajući tajnu, vraćala bi se kući mnogo sretnija. Stanovala je u zgradi prekoputa Vanjine i prozori njihovih soba gledali su jedno u drugo, a dijelila ih je samo jedna uličica, zabranjena za aute.  

Idemo danas kući zajedno, Vanja?, upitala bi svaki dan kada bi nastava bila završena. Super! Onda idemo zajedno i možemo naći Macija. Šta misliš da pušemo maslačak u njega?, završila bi kao da su imali dug razgovor i smijala se predlažući uvijek neku novu vratolomiju za mačka.  

Voljela je puhati maslačak iznad njegove glave gledajući njegovu sumanutu sreću, kako nespretno pokušava da ih sve pohvata, da bi se potom umoran, promatrajući preostale maslačke koji se lagano spuštaju ka tlu, ponosno srušio. Podigao bi rep, otresao glavicom, nešto promrmljao na mačijem jeziku i opet potražio Vanjino krilo. Ipak, najviše je voljela da mu puše balončiće od sapunice. U početku se bojao, ali kada bi pokazala flašicu, propeo bi se na zadnje šapice podižući glavu kao pas, lijeno zijevnuo i duboko koncentriran iščekivao trenutak kada će ona opet početi puhati. Od svih ludorija koje je smišljala, a bilo ih je napretek, mačku su trčanje i skakanje za njima bili možda najinteresantniji događaj u danu! Posebnim tonom mjaučući - hoću još da se igram - znao bi joj reći da želi nastaviti. A, ako bi joj dosadilo njegovo neprestano češkanje uz nogu, taktika puhanja balončića u njegovu njuškicu uvijek je uspijevala, nakon čega se Maciju, barem neko vrijeme, gubio svaki trag. Toliko bi se prepao da se moglo pomisliti da se nikad neće vratiti, ali svaki put kad bi čuo prepoznatljiv zvuk mućkanja flašice, padao je u neku euforiju, dok bi ostala djeca prišla i iščekivala njegovo molećivo valjanje ispred njenih nogu. Vanja je imao nju i mačka. Bio je miran dječak i uvijek dobrodošao u dvorištu, ali bi, bez učešća, promatrao njihovu igru. Sjedio je tiho s njim u krilu na jednoj od klupa, naravno, kada ovaj ne bi lovio bube, trčao za grančicama nošenim vjetrom ili bilo čim drugim pretvarajući se da je strašni lovac. Uživajući u mekoći njegovog krzna, dopustio bi im da ga gnjave i nikad nikoga nije ogrebao iako bi znao dati signal kada bi mu dosadilo. Nasmiješio bi se u znak pozdrava, puhnuo u šiške koje su se spuštale do usana blago krijući oči, prekinuo sve što radi, uzeo mačka u ruke, napustio društvo i bez ikakvog pozdravljanja otišao kući. Djeca su to razumjela i nisu se obazirala.  

Jednom prilikom, kada je mačak dao Vanji znak da mu je dosta igre, Nela ga je otpratila pogledom do ulaza u njegovu zgradu. Potom se okrenula i nastavila s igranjem badmintona. 


Vanja je ušao u haustor čuvši njene riječi: 


Hej, ti... Vidimo se onda kasnije na prozoru, dobacila je Nela. 

Zastao je, okrenuo se i pogledao u njenom pravcu. Neli je to bilo dovoljno da zna da se vide kasnije.  

Nela se zaljubila, reče jedna od djevojčica, onako malo bucmasta, crvene kose i s pjegicama na licu, podrugljivo se osmjehujući. 

Zvala se Nora i živjela je u ulazu do njenog, a išle su u različita odjeljenja. Bila je veoma ljubomorna na nju. Nela ni sama nije znala zašto. To je, jednostavno, bilo tako i valjda će tako i ostati. Na sebi je imala crvene helanke i majicu lila boje. Nora je strašno voljela boje, ali je neuspješno pokušavala eksperimentisati njima. Djeci je to bilo smiješno, ali od straha su je krišom tračala. Vidjevši da se ova šepuri promašenim igranjem boja i da je bezobrazna prema drugoj djeci, Nela nije imala problem reći šta misli o njenom stilu. Jednom prilikom Nela ju je upitala zašto uvijek hoda u poderanoj odjeći, na što je zaplakala. Nakon nekoliko sličnih upita, Nora ju je počela poštovati. I ovaj put je imala na sebi poderane tene, jer je početak jeseni bio topao. Bio je oktobar, škola je odavno počela, a opalo lišće s drveća kao da se trudilo da razbije sivilo betona i ulica. Izgledalo je kao ćilim u jesenjim bojama. Jesen je znala biti tiha i blaga i oni su uživali u njoj. Savršeno godišnje doba za polazak u školu, kada bi ulice dobivale još jedan ukras, muziku njihovog smijeha. 

Sreća je bila velika ispred haustora, ali i u školi. Drugari su imali i svoju najdražu pjesmicu koja je pisana u njihovim školskim udžbenicima. Doduše, to je bila pjesmica iz prvog i drugog osnovne, ali iz nekog samo njima poznatog razloga pjevali su je i stariji. Pri polasku ili vraćanju iz škole, pogotovo djevojčice, pjevale su pjesmicu iz sveg glasa:  

Lijepa je i jesen, lijepa je i zima, čak i proljeće! 

Sve nam to štima. 


Ali vam jesen i to ona rana,  donosi nove melodije sa nama. 

Pune su ulice, velik je broj, bučni smo mi –  kao slonova sto! 


Jesen je stigla, listovi blijedi,  pazite na nas vi veliki i sijedi! 


Jesen je stigla, osmijesi svuda, pokoja suza u  očima onog što nas čuva. 


Ulice šume, ulice bruje, mi idemo u nove avanture! 

Ako želiš da odrastem kao ti, moraš mi dati igru i mir. 

Neka se čuje na sav glas, vrtići i škole - očekujte nas! 

Jer, mi ćemo biti godinu tu, pa neka nam bude kao u snu. 

Naravno, najljepše je zvučala kada bi je Sangita, njihova nastavnica crvene kratke kose, svirala i pjevala uz klavir. Možda je čaru generacijski pjevane pjesmice doprinosio i pokret tijelom, kao naprimjer kada bi se spomenuo slon, počeli bi snažno udarati nogom, trčeći u mjestu, dok bi na kraju cijeli razred imao pravo da klepeće ili pusti glas u radosnom poviku - Jaaaa! Završetak bi ponekad prouzrokovao toliko buke da je nastavnica morala začepiti uši, pustiti opšti haos da prođe i, na kraju, jednom rukom, kao dirigent ispisujući note u zraku, dati znak da prestanu. Voljeli su nastavnicu Sangitu. Prestajali bi s bukom kada bi ona to zatražila, osim naravno nekolicine dječaka u zadnjoj klupi koji su morali pustiti glas viška. Vidjevši ozbiljne poglede drugara, ubrzo bi prestali izvinjavajući se i upućujući podle poglede jedan drugom, ponosno znajući da su bili nestašni. Osim toga, iza jeseni dolazi zima i njihovo društvo se već počelo radovati i kovati planove šta će sve raditi. Naravno, omiljeni hobi djevojčica je sankanje, dok su dječaci imali poseban, a to je grudvanje autobusa. Uživali su gledati reakciju putnika kada bi bacali grudve ne shvatajući da se odrasli, iako su odrasli, uvijek sagnu i prepadnu, zaboravljajući da su zaštićeni staklom. Vrhunac tog bombardovanja bile su reakcije vozača.  

Hido. Omiljeni vozač svih mališana. Tako su ga djeca zvala, a i roditelji. Pravo njegovo ime malo društvo nije znalo. Bio je debeljuškast, bez kose. Ustvari, on je imao tako guste brkove da se ništa drugo nije moglo primijetiti osim njih. Bili su toliko gusti da su znali prepričavati i izmišljati priče da su mu vidjeli zube, iako to niko nikad nije uspio. Toliko je bio popularan da je jedan dječak u cijeloj svesci iscrtao njegov lik. Na velikom roditeljskom sastanku nastavnica je iskazala brigu usljed njegove opsjednutosti, ali su je roditelji smirili i objasnili ko je taj čovjek kojeg je dječak toliko crtao. Ipak je od roditelja, koji su kupovali nove sveske svake sedmice, dobio zabranu da ga crta. I kada bi Hido vozio autobus, vidjevši ih da su se sakrili, on bi im trubeći plazio jezik. Hido bi znao stati, otvoriti vrata autobusa i doviknuti dječacima da su se umorili i da nisu pravi dječaci, na što bi ovi svaki put na isti način reagovali, ustali bi i počeli ga obasipati snijegom. Njegov autobus imao je najveću publiku i bio najviše bombardovan. Autobusi su bili crvene boje, tako da se tačno znalo gdje je ko pogodio. Poslije pražnjenja snježne municije, obavezno bi nastala svađa ko je bio bliži Hidi. E, da. Ponekad bi mu na poklon znali odnijeti olovku, gumicu, crtež, štipaljku, blok za pisanje, nalazeći razlog zašto mu baš to treba. Šta je on uradio s tim, nisu imali pojma, ali su se znali posvađati kome je više zahvalio, koga je više potapšao po glavi ili kome se više nasmijao, uvijek lažući jedni druge da su vidjeli njegove zube. Hit je bio kada im je dozvoljavao da trube iako nisu znali da je svaki put smišljeno birao novo dijete ili cijelu grupu djece. Čak su i curice voljele ući na koji tren u zagrijani autobus, svirnuti i izletjeti napolje, hvaleći se na sav glas šta su uradile. Da. I njihovi roditelji su ga voljeli. Ostali vozači su bili dosadni. Ili bi se ljutili, ili bi otvarali prozor prijeteći da će ih tužiti u školi ili roditeljima, što se naravno nije nikad desilo. Oni su bili posebna poslastica za grudvanje. Neki od njih su bili toliko omraženi da čim bi ih vidjeli, kao omamljeni bi pravili grudve i stavljali ih u vodu da se zalede preko noći. Sutradan bi nastao haos. Ponekad bi znali i izaći iz autobusa i prijetiti im ili čak ih zaganjati po dvorištu. Osim toga, ovi trčeći vozači, kako su ih zvali, na kraju bi uvijek morali stati nekoliko metara od autobusa, jer bi se u svoj toj svojoj ljutnji sjetili da je njihov autobus pun putnika. Jednom su, ipak, pretjerali ili su barem to mislili nastavnici, pa je sazvan veliki roditeljski sastanak, gdje su zamolili roditelje da popričaju s njima. Roditelji su uzeli stvar u svoje ruke i pokušali im objasniti koliko je ovo opasno. Poslije silnih ukora, tajno su na velikim školskim odmorima spremali odmazdu. Iz obližnjih nebodera su pozvali djecu, koju su inače zvali nebodercima, te s njima sklopili pakt i primirje da će zajedno učestvovati u kažnjavanju vozača. Inače, dječaci iz njihovog dvorišta su zimi ratovali s nebodercima. To ratovanje se sastojalo od malih diverzija, neboderci ili djeca iz Vanjinog dvorišta sačekali bi pripadnika protivničke grupe i dobro ga izgrudvali, da bi taj koji se našao u iznenadnom napadu morao uskočiti u obližnju prodavnicu. Te sačekuše su se dešavale uvijek na istom mjestu, neposredno kraj jedne trgovine hranom, zato što bi onaj koji bi uletio u tu trgovinu, uz toliko snijega, dobio i metlom po stražnjici od jedne stroge crnokose radnice. Smišljeno i dogovoreno, nakon silnih ukora i zabrana izlaska, jedne večeri napravili su preko stotinu grudvi koje su stavili duž ulice čekajući autobuse. Ova agresija je trajala oko sedmicu. Čak su i djevojčice bile uključene u to, sa specijalnim zadatkom utrljavanja grudvi u temperu. Bila je to posebna sreća i stanje ekstaze, kada je njih tridesetak napravilo ovu malu snježnu anarhiju. Autobusi više nisu ličili ni na šta, a poslije toga vozači su čekali zimu i nadali se uobičajenim grudvama bez boje ili leda. Svi osim Hide. On je bio pošteđen svega. Slavlje poslije ovakvih akcija je bilo obostrano. Svi bi se družili zajedno, neboderci i tikvani - kako su ovi zvali društvo iz Vanjinog dvorišta, obećavajući jedni drugima da će biti blaži u međusobnim ratovima. Naravno, sve bi ovo trajalo do sutradan, kad bi jedan pripadnik ovih grupa bio izložen žestokom napadu. 

I da jesam, pa šta? Šta to tebe briga? Vanja je moj drug i to svi znaju. Znamo se od obdaništa i ti nemaš ništa s tim, odgovorila je uhvativši badminton lopticu. Al' on je tako čudan, Nela, rekla je Nora. A što je čudan, molim te?  

Zato što se samo smije i uvijek je s tim mačkom. Zar nije čudno što nikad neće da se igra s nama? 

Ostala djeca su se igrala pretvarajući se da ne čuju, ali odavali su ih tišina i nespretni pokušaji da nastave s igrom. Neki su se igrali badmintona, neki štrika, neki su bacali frizbi, igrali lopte, neki su tražili mir sjedeći na dekicama koje su dobili od roditelja baš za ovu aktivnost. Ostali su pokušavali rolati, opremljeni tako da su više izgledali kao mali hokejaši, a zabrinute majke su gledale s prozora nadajući se danu bez loma kostiju. Dječaci bi gurkali jedni druge i pokušavali biti smiješni sami sebi, folirajući se s loptom, dok su neki sjedili na klupi i samo promatrala razgovor Nele i Nore, čekajući na red da budu uvedeni u igru. Obično je to tako; onaj ko vani donese svoje igračke 

- loptu, rekete i ostale rekvizite, ima pravo glasa i odlučuje ko se može igrati. Naravno, na početku su uvijek birana samo popularna djeca, tako da su neka bila primorana malo pričekati na ulaz u igru. Nela je uvijek bila na strani slabije djece, promatrajući njihove napore i trud da uđu u igru. Zbog ovoga je bila najpopularnija curica, ali isto tako najnepopularnija u društvu djece koja su u tom njihovom malom dvorištu važila za najsposobnije. Bilo ih je ukupno dvadeset. Dvorište je bilo sačinjeno od jedne velike travnate površine okružene parkiranim autima. Uz aute, na prelazu prema travnatoj površini, bile su klupice od drveta, omiljene tribine koje su gledale u pravcu terena na kojem su djeca ljeti provodila sate međusobno pričajući. Travnata površina bila je okružena trima zgradama od četiri sprata sa po četiri ulaza. U svakom od ulaza živjela su djeca koja su išla u istu osnovnu školu. Jedna strana travnate površine je bila otvorena i gledala je na blagu uzbrdicu visoku kao krovovi obližnjih zgrada. To je bila jedna blaga netaknuta zelena površina, a na vrhu jedna oronula kuća popularno prozvana kućom sjenki, o kojoj su kružile razne glasine, da se u njoj vrše eksperimenti, čuju dječiji glasovi, da je tu živio jedan dječak nad kojim su roditelji eksperimentisali i da je on još tu zarobljen. Ljeti je ova padina služila za branje cvijeća, gdje su djevojčice brale maslačak, djetelinu, veroniku, gorčicu, šafran, đurđevak, čičak, poljski mak, bukvicu i od toga pravili buket koji bi ponosno, naravno, poslije žestokih diskusija čiji je ljepši, darovale svojim mamama ili jedna drugoj. Znale su predvečer, u jeku finog ljeta, kada nije bilo toliko vruće, iznijeti kojekakvu opremu da bi mogle uživati tu, na padini, s pogledom na njihove zgrade. Nekad bi znale i crtati, praviti herbare ili čupati latice cvijeća praveći duže nokte i pretvarajući se da su nalakirani. Sve je bilo lijepo dok se tu ne bi odnekud stvorila pčela ili osa, nakon čega bi u paničnom trku, kao da ih ganja tigar, strčale pretvarajući se da su jedva preživjele užasni napad insekta, opisujući ga kao neko čudovište iz mitskih priča. Odmah nakon skeniranja tijela vratile bi se svojim dekicama i život bi išao svojim tokom sve dok se opet neko čudovište s više od četiri noge ne bi pojavilo. Dječaci bi igrali fudbal ukoso, kako su oni to zvali. Lopta je težila da padne nizbrdo, ali nije uspijevala od silnih nogu koje su je vraćale u igru. Ovo je izazivalo ogromnu vrisku i smijeh. Nekada bi i oni došli i sjeli, folirajući se da su bili poznati fudbaleri ili glumci. Naizgled veoma hrabri, borbeni i silni, spazivši pčele ili ose ili bilo kakvog malog avijatičara koji bi ih počeo ometati, u kulerskom stilu bi odmahnuli rukom, praveći se da ih insekt ne interesuje, krišom gledajući reakciju djevojčica. Sve dok jedna hrabrija pčela ne bi, uprkos silnom mlataranju i međusobnom bodrenju, odlučila da se malo duže zadrži. Kao i djevojčice, prepadnuti upornošću avijatičara, dali bi se u sumanuti bijeg izazivajući smijeh drugarica ili simpatija. Naposljetku su pravdali svoj ispad time da su to bile neke veoma velike pčele, a ne iste one koje su njih napadale.  

Zimi je ova padina služila za sankanje, pored igre osvajanja tvrđave, kako su to zvali. Svakog vikenda su šefovi grupa neboderaca, klipana, haustorčadi i pijetlova, kako su zvali djecu koja su živjela u zgradama, po principu izvlačenja najkraće slamke, imali zadatak da osposobe svoju armiju i na vrhu brežuljka sagrade snježnu tvrđavu te naprave njenu odbranu. U petak, odmah poslije nastave, grupa koja je dobila zadatak, marljivo bi radila na stvaranju tvrđave i bezbroj grudvi. Subotom, tačno u dvanaest prije podne, počeo bi napad, gdje bi sve skupine pokušale osvojiti utvrdu i ukrasti improvizovanu zastavu, najčešće ukradenu jastučnicu išaranu samo njima objašnjivim znakovima. Pravila su bila da nema pravila, sve je bilo dozvoljeno, osim tučnjave ili sličnih grubosti. 

Ipak, kuća sjenki ispred koje je bila stara tužna vrba je bila netaknuta. Njoj čak ni najhrabriji nisu smjeli prići. 

Uh, ti njega uvijek moraš braniti. I ja mislim da si se zaljubila, Nela, dobacio je Leon.  

Za razliku od većine djece koja su išla u sedmi razred, on je išao u osmi.  

Na njegov komentar, dječaci koji su bili s njim su se počeli smijati tako glasno da se moglo primijetiti da je taj smijeh usiljen. Ohrabren podrškom, klimao je glavom i dao do znanja da nastave te dodao: Je li tako, reče smješkajući se. 

Bio je natprosječno visok u odnosu na svoje vršnjake, najviši u svom razredu, a možda i u školi. Uvijek lijepo obučen, a njegovi drugovi su ga nastojali kopirati u svemu. Ako bi on rekao da voli plavo, svi ostali bi odjednom imali na sebi nešto plavo, bile to majice ili čarape. Ako bi dobio novu igricu, ostali bi moljakali roditelje da im se kupi ista. Bio je veoma pristojan u susretu s odraslima i oni su ga voljeli.  

Kad bi samo znali da je znao biti veoma brutalan prema drugoj djeci. Igrao je fudbal, međutim, volio se folirati, a ta osobina mnogima se nije svidjela. Međutim, imao je svoje malo društvo klipana, koje su sačinjavali njegovi vršnjaci - dječaci s kojima je ili igrao lopte ili radio nestašluke. Mnogi od njih su dolazili iz drugih naselja. Omiljeni hobi im je bio otići u neboder, stati ispred ulaza i zasvirati klavir. Pozvonili bi na sva moguća zvona u isto vrijeme. Omiljeni zvuk je bio kada bi se, nakon sviranja klavira, komšije počele javljati sa - ko je? To bi izazvalo napade smijeha, a kada bi se stanari prestali javljati ili vidjeli da se svjetla u haustoru pale, dali bi se u bijeg.  

Pa šta ako ga branim? On je moj drug i uvijek je bio i tako će biti. To što neki od vas ne razumiju kroz šta je on prošao, pokazuje samo kako ste zločesti, odgovorila je drsko. 

Možda, ali ipak mislim da si se zaljubila, Nela. I ne samo ja nego svi koji su ovdje. 


Je li tako?, upitala je ljutito. 


Jeste, baš tako, odgovorila je Nora namještajući ruke preklopljene preko stomaka istovremeno navlačeći majicu prema dolje kao da hoće dati do znanja da više nije sama u ovoj raspravi. 

Vaše mišljenje me ne zanima. Osim toga, ako samo vas dvoje to mislite, to i nije nešto važno. Ionako se ne družim s vama, ni ja, a ni ostala djeca. Ti, Leone, i ti, Nora, navikli ste da izazivate ostalu djecu svaki dan iako vam ništa ne rade, nastavila je. 

Igra je utihnula, a djeca su sada samo pomno slušala. Uvijek bi tako bilo kad bi ovo dvoje došli u neku svađu s njima. Gledali su u Nelu i čekali njenu reakciju. Dobro su znali da zna biti drska, ali i pravedna. Iako to nisu pokazivali, tiho u sebi su navijali za nju. Kao da nisu smjeli, jer Nora i Leon nisu trpjeli kada im se neko protivi i znali su biti osvetoljubivi. Jedne prilike Nora je slagala kako je njihova drugarica bacila jaje na jedno auto i djevojčica je za kaznu dobila zabranu izlaska cijelu jednu sedmicu. Da niko nije rekao da ovo nije istina! Jeste li me čuli dobro, zaprijetila je Nora. 

Djeca su, naravno, osjećala da to nije ispravno, nije fer, ali niko nije imao hrabrosti ispričati cijelu istinu. Kada je Nela saznala šta se desilo, otišla je do djevojčicine kuće i rekla njenim roditeljima istinu. Žureći na drugi sprat, došla je do Gainih vrata, udahnula, otpuhnula i pozvonila na vrata. U prvi tren niko nije otvarao, pozvonila je još jednom i pri tome stavila uho na vrata osluškujući ima li koga kod kuće. Trebalo bi da su u kući, pomislila je, jer je žuti auto parkiran ispred zgrade, a to je auto njenih roditelja.  

Jedini žuti auto u naselju bio je dio njihove igre. Kraj tog žutog auta parkiranog skupljali bi se svakog poslijepodneva u 18.00 sati. To je bio znak da mogu izaći ili pitati roditelje da izađu. Ako bi neko falio, gledali bi u prozor gdje živi, dajući signal da su spremni i da, u slučaju negodovanja roditelja, svi zajedno odu na vrata, gdje bi molili da im se drugar ili drugarica pridruže. Roditelji su znali za ovo i gledali su to kao dio dječije kulture. Jedini koji se protivio da se tu skupljaju bio je Gain otac, koji je jako volio svoj žuti auto. Redovno bi ga zagledao, mjerkao, čistio i sklanjao opalo lišće s njega. I kad nije bila jesen, često bi radio oko auta. Možda su ga baš zato djeca i voljela, jer pored toga što je bio žut, a žutih auta u gradu nema puno, bio je besprijekorno čist. Izgledao je kao kutija šibica, kockast, s velikim crvenim farovima nazad. 

Podsjećao je na nekakvu smiješnu bubu. Mnoga djeca su se vozila u njemu, jer ih je njen otac, kao i drugi roditelji, znao odvesti u školu, a prije toga u obdanište. To je bila lijepa odlika njihovog naselja, gdje su roditelji nastojali da pomognu jedni druge. Kasnije, kada su neke curice počele trenirati zajedno odbojku, znao bi ih strpati u auto, koliko je bilo mjesta, i odvesti ih, ali i vratiti kućama s treninga. Bio je dobra osoba, međutim, žuti auto mu je bio važniji od njih. Normalno. Uzalud je grdio djecu što se skupljaju oko auta. Živio je u strahu da primijeti neku parnicu ili udubinu na svom supersvijetlećem žutom četverotočkašu. 

Opet se vi tu skupljate, znao je povikati. Zar vam nije dosta što vas nekad provozam, vi non-stop visite oko njega. 

Ali tako je žut i čist. Najljepši je na svijetu, odgovarali bi kao da su znali šta želi čuti. 

Dobro, dobro, samo ako ja vidim nešto na njemu, znam gdje stanujete, pa sad gledajte šta ćete. Osim toga, ako nađem nešto, neću vas nikad u njemu više provozati. 

Ove riječi za društvo bile su ultimatum. Žuti auto mora ostati kakvog su ga našli. 

Međutim, nakon nekog vremena, digao je ruke od spašavanja i na kraju je dopustio da se tu sastaju. Nekad bi tek onako, da ih podsjeti kako nije zaboravio na njih i na auto, ponavljao iste rečenice na prozoru, zadržavajući se koji minut i čekajući da pogledaju u njegov prozor. Mahnuo bi ozbiljnim izrazom lica glumeći strogoću, a oni bi, sa svojim anđeoskim osmijesima, mašući, davali do znanja da su ga vidjeli i da je sve ostalo primljeno k znanju.  

Dobar dan. Ja sam Nela. Da li bih mogla popričati s Vama? Znate, mi smo drugarice i moram nešto da Vam kažem, zadihano je izgovorila došavši do vrata. 

Na vratima je stajao Gain otac i dok je pokušavala uhvatiti dah kako bi objasnila situaciju, u tom trenutku razgovoru se pridružila i njena mama. 

Znate, ona nije to učinila, jer je tada bila sa mnom i skupljali smo čepove iza trafike, rekla je. 

Nela je jako voljela stare čepove. Imala ih je dosta i iako joj je majka branila taj čudni prljavi hobi, kako je govorila, nije se predavala. Imala je zbirku od nekih dvije stotine, možda i više, i bila je ponosna na to. Tu su bili razni čepovi od koka-kole, fante, raznih sokova, pa čak i od piva. Mama bi često bila ljuta na nju kada bi vidjela da ih pere prije nego što bi ih rasporedila po sobi.  

Pa dokle više, drago dijete? Ne znam šta ću od njih. Sve tvoje ladice su pune čepova, tu trebaju da stoje knjige, počinjala bi skoro uvijek istom rečenicom. 

Pa šta, mama? Nikome ne smetaju, Gaia i ja volimo da ih skupljamo. Osim toga, mama, sva djeca misle da je to super što mi ti dozvoliš. 


Zar ti dozvolim, omekšala bi mama. 


Da. Inače mi ne bi pustila to da skupljam, zar ne? Mislim, iako mi svaki put nešto kažeš, opet mi dopustiš, zar ne vidiš? Osim toga, mama, u sobi ima još mjesta. 

Nelina soba je bila njen svijet. Imala je krevetić plave boje. Ispod krevetića se izvlačila ladica koja je trebala služiti kao spremnik za posteljinu, ali je, naravno, bila puna svega i svačega, to je bilo njeno blago, kako ga je zvala. 

Tu je bilo najviše kamenčića koje je ona skupljala kao mala, misleći da su dijamanti, nekog granja, suhih biljki koje su nekad davno u njenoj zamisli trebale nešto predstavljati, ali su bile zaboravljene. Ta ladica je izgledala kao neki mali dragocjeni otpad koji nije imao nikakvog smisla i, naravno, bio je pun čepova. Neko bi pomislio da je to smetljište, međutim, u njenim očima ladica je bila savršeno organizovana. Kada bi se listići ili bilo koji drugi predmeti pomiješali jedni s drugima, ona bi samo vješto rukom i jednim pokretom sve to razdvojila i perfekcija bi opet nastala. Pokraj kreveta, koji je imala od prvog razreda, a koji je i imao mogućnost da se produžava kako je rasla, bio je i noćni stolić na kojem je stajala lampa za čitanje. Ispred prozora, koji je gledao na zelenu travnatu površinu i, prekoputa, na Vanjin prozor, stajao je radni sto sa stolicom, na kojem su bile kutijice prepune čepova i lava-lampa koja je mijenjala boje. Kutijice joj je je kupovala mama, potom bi ih ona bojila. Boje su označavale gdje su čepovi pronađeni. Naprimjer, u crvenoj kutiji su bili oni koje je našla iza škole, u zelenoj skupljeni s travnate površine ispred zgrade, u plavoj s mora itd. Na stolu je bilo mjesta za sve, samo ne za školske knjige, jer je voljela raditi zadaću na podu.  

Mama je stajala naslonjena glavom na štok vrata. Davno je došla s posla. Elegantnu odjeću zamijenila je trenerkom i džemperom, omiljenom kombinacijom. Čak je kupila tri ista kompleta. Smiješila se. Iako je lijepo izgledala kada ide na posao, lijepo našminkana, mirišljava i nasmijana, Nela je najviše voljela to njeno kućno izdanje.  

Drugarice bi krišom komentarisale da joj je mama lijepa i fino obučena, ali ona ju je najviše voljela onakvu kakva je bila u kući. Mirisala je na dom, ljubav, kuću, ručak i toplu kafu. Krišom bi je gledala kako je pravi, sjeda u fotelju tiho izdišući i uzimajući prvi gutljaj kafe nakon radnog dana. Nela je voljela taj miris i zamišljala bi njen okus. Nekoliko puta ju je upitala da proba, ali odgovor bi uvijek bio isti.  

Čim porasteš, Neli, uvijek koristeći nadimak koji je Nela dobila kao mala.  

Jedva je čekala, jer gledajući je kako uživa, promatrajući njen osmijeh nakon prvog gutljaja, činilo joj se da je to neka vrsta čarobnog napitka. 


Njena mama se zvala Klara.  


Kako Nelu tako i njenu mamu voljele su sve Neline drugarice i općenito sva djeca u dvorištu.  Bila je drug s njenim drugarima, uvijek nasmijana, a kada bi došli u posjetu, uvijek bi imala iznenađenje za njih. To bi mogao biti keks ili neki slatkiš, uz napomenu da ne govore svojim roditeljima, jer kao i Nela, dobivali bi slatkiše samo za vikend. Razlog je bio taj bolni karijes, najveća tortura koju su mogli iskusiti. Djeca bi se vraćala s tim slatkim bolnim herojskim pričama, dodatno preuveličanim bijelim lažima, kako su preživjela dan kod stomatologa. Ovaj događaj se trebao izbjeći po svaku cijenu. Da, zbog ovoga se nekad činilo da je Klara bila popularnija od Nele. Za jedan Osmi mart, igrajući se pred školom, drugarice su joj dale kovertu i zajedno s njom su pročitale sadržaj malog pisamca, nekoliko rečenica o kojima se dugo razmišljalo prije nego što su stavljene na papir. Slatka pjesmica koju su njene drugarice napisale, tek onako da zahvale za sve što dobijaju od Klare. 

Nela ima mamu Klaru koja voli našu šalu. 

Ona pazi i nas sluša i daje nam svašta svuda. 


Sok, bombone, M&M i voće, sve što ova djeca hoće. A kad nema, ona kupi, pa nam puding nekad muti. 


Sretan tebi ovaj dan, 

Ovom pjesmicom Klari na dar! 

Nelina radost je bila neopisiva pri samom otvaranju male ljubičaste koverte, kao one za rođendanske čestitke, s malom trodimenzionalnom naljepnicom u obliku srca, roze boje, i ceduljicom koju su djeca isjekla rezbarenim šivaćim cik-cak makazama, pronađenim u učionici za domaćinstvo. Uživala je folirajući se kada bi joj društvo dolazilo, znajući da će ih mama obradovati i znala je upitati, tek onako odvažno: A šta ćemo danas dobiti? Kada nije bilo ničega čime bi ih mogla obradovati, strčala bi onako u kućnom izdanju do obližnje prodavnice i pokupovala sitnica, da imaju tek toliko da zaslade. Njihovi favoriti su bile čokoladne bombonice M&M, ali oni su zauzvrat uvijek morali biti od koristi.  

Kada bi se Klara pojavila mašući kesicom M&M-a, sve te horor-posjete zubarima bile bi zaboravljene. Ugledavši tu kesicu, bili su spremni kockati se svojim zdravljem. Izgledali su kao delfini dok čekaju da im se baci riba u kljun, puni iščekivanja. Zauzvrat, šaljivo, ali ozbiljno bi ih ucjenjivala da joj nešto otpjevaju, izrecituju, ispričaju vic ili da podijele poneku tajnu s njom, a imali su ih napretek. Odraslima i nisu toliko zanimljive, međutim, za njeno društvo bile su od neprocjenjive vrijednosti. Jedna od onih svetih je bila da su sa sobom ponijeli sve krede, tako da nastavnici nisu mogli šarati po tabli. Slatke sitnice morali su zaraditi i bacanjem smeća po izlasku vani, ili da joj nešto odu kupiti. U frižideru je znalo biti i po trideset nepotrebnih jaja, jer bi izmislila da joj hitno trebaju želeći tako poručiti da se za nagradu moraju potruditi. Nela je bila ponosna gledajući je kako uživa s njima i oni s njom. Tada, u toj svojoj svečanoj kućnoj odori, mirisala je na mamu. 

OK, samo da ne stajem na njih niti da ih nalazim tamo gdje ne trebaju biti, pogledavši je još jednom, pokušala se okrenuti, ali Nela ju je pretekla, ustala, potrčala i zagrlila njušeći taj blagi miris kafe, miris mame. 

Uf, uf i uf, tvoje ljubavi samo radi čepova. Da nije njih, nikad ne bih dobila ovako lijep zagrljaj. 

Jelda da me voliš, mama, mudro bi završavala blage ukore na ovaj način svaki put. 

Klara je bila visoka, plave kose i plavih ledenih očiju. Svojim je izgledom ostavljala dojam strogog roditelja. Nela je imala modernu frizuru poznatu kao jellyfish, čije su šiške padale preko očiju, dok je ostatak bio duži, tik preko ramena, i duboke smeđe oči u kojima su se zjenice jedva vidjele. Govorili su joj da liči na tatu, ali joj se usporedbe nisu sviđale. Željela je da liči na sebe i s takvim se komentarima nije slagala. Mama bi je opomenula i objasnila da treba zahvaliti, ali nju nije bilo briga. Imala je pravo da kaže šta misli. Živjela je sama s majkom otkad je otac odlučio da ne živi više s njima. Dok je išla u prvi osnovne, sjeća se da je otac došao po nju u školu i izveo je u obližnji park. Tada joj je saopštio da će on neko vrijeme živjeti negdje drugo, ali da zato nije ona kriva. Objasnio joj je da se nekad roditelji, iako su odrasli, znaju ponašati kao djeca i puno svađati zbog nebitnih stvari. Da, baš kao i djeca, i da nekad bude toliko toga da niko neće da kaže - izvini. Sjeća se da je rekao da je najbolje za sve njih da uzmu pauzu i vide može li se šta popraviti. Bila je mala i nije mnogo razmišljala o tome, možda zato što je tata živio u drugoj zgradi, u krugu dvorišta, i mogla ga je viđati svaki dan. Poslije izvjesnog vremena, kada je upitala mamu o novonastaloj situaciji u njihovoj porodici, dobila je isti odgovor kao od tate. Kasnije je shvatila da život ide dalje i da treba mirno nastaviti. Znala je da je oni vole isto kao i prije, kada su bili na okupu. Ne, tada to nije razumjela, međutim, sada kada je velika, saznala je značenje toga da roditelji više ne žive zajedno, ali nju to nije brinulo. Mnoga djeca koju poznaje žive na isti način kao i ona. Neko živi samo s mamom, neko s oba roditelja, neko samo s tatom. Jedini je Vanja živio s očuhom, bez mame i tate. Najvažnije je bilo da su njeni roditelji dobri prijatelji i da, njeno odrastanje bude zdravo kao što je bilo. Čak su išli zajedno i na roditeljske sastanke i ona se ponosila time. Sada kada je otac živio u drugom gradu, sve je dobilo smisao. Iako je živio dalje, njih dvoje su imali divan i redovan kontakt. Ima smisla zato što je kroz njihovu međusobnu komunikaciju shvatila da je tata nikad nije napustio. U njenom okruženju bilo je djece koja nisu imala lijep i zdrav odnos s roditeljem koji ne žive s njima i smatrala je da je to veoma tužno. Tako nekako. Nekad bi se samo pojavio pred školom noseći poklone i tako bi je iznenadio. Jednom joj je, vraćajući se s puta, donio lutku koja ne samo da priča nego i vrši nuždu. Išla je u treći razred osnovne, i to je bio pravi hit u školi. Svake večeri su imali dogovor da se tačno u 20.00 sati, prije samog spavanja, čuju na telefon. Jedne prilike nazvao ju je dok je ležala i čitala knjigu. Nela je čitala svaku večer i uživala je u tome. 


Kiddo, kako si mi? 

Super, tata. Evo hoću da spavam. Šta ti radiš? 


Ništa. Spremam se za put. Sutra imam neku konferenciju, tako da se pripremam. I, jesi li spreman? 

I jesam i nisam. Bit će to sve OK, kiddo. Poželio sam te, znaš li? 


Mhm. 


Čim ovo završim, idemo za vikend negdje ti i ja, hoćeš? 


Hoćemo, tata. A gdje ćemo? 


Pa valjda tamo gdje najviše voliš da si, zar ne? A hajde sad, da čujem, jesam li u pravu, ali neću ti reći na šta mislim, čulo se veselo i mudro cerekanje s druge strane. Hajde da čujem, ponovio je tata i napravio kratku stanku. 

Um, pa zna se, uskliknula je ustajući s radne stolice. Planina! Jelda, tata, pliiiizzzz? 

Ha, ha, ha. Da, da, naravno. Hoćeš? Gradom kada šetamo uvijek slušam tvoje gunđanje kako je dosadno, bučno i prljavo, kako svi žure negdje, i stvarno imaš pravo. Planina znači zdravlje. Ako ništa, ovako se nećeš žaliti. Da ne spominjem koliko volim ta tvoja buđenja u šatoru. Sjećaš se ono jednom kad si se probudila i od silne želje da što prije izađeš, spotakla si se i tresnula na zemlju prevrćući jednom rukom doručak koji sam ti spremio, dok si drugom nekako uspjela tako prevrnuti onu šoljicu mlijeka tako da ga je bilo svuda po tvom licu, ha, ha?  

Uh, da, sjećam se, naravno. Zato si bio ljut i onda sam morala doručak da pravim sama. 

Ha, ha, nisam bio ljut, nego tako reagujem kad vidim da je sve prošlo OK. Da ne pričam o tvom gunđanju u šatoru i licu prekrivenom mlijekom. Hoćeš li da ponesemo šator i da prenoćimo ili da idemo na dan? Kupio sam neke nove gadgetse, možda ti se svide. Ali ako ćemo noćiti, moraš znati da su sada jutra svježa, tako da će biti malo hladno? Zato treba jaka volja, a mislim da si ti najjača, kiddo.  

Možemo prenoćiti. Jedva čekam! Znaš, stvarno sam poželjela planinu, mir i tišinu. Osim toga, nastavnica biologije nam već nagovještava da ćemo praviti herbar, pa bih ja to počela skupljati, znaš? 


A kada to moraš donijeti nastavnici?  

Pa nekad prije samog ljeta.  


I ti si već sad počela da razmišljaš o tome? Moj mali genije. Drago mi je da toliko voliš prirodu. Kad porasteš, sjećat ćeš se naših zajedničkih trenutaka, da ne govorim da ćeš možda i ti svoju djecu voditi u planinu. Tako je i mene moj tata, tvoj djed, vodio, a sada ja vodim tebe.  

Ja nikad neću imati djecu. Hoću da radim druge stvari. 

Tata bi joj namjerno spominjao djecu, jer je znao njen komentar. 

OK, OK, taj vikend ćemo raditi sve što hoćeš, ali da mi obećaš da me nećeš svaki metar zaustavljati i pitati kako se koja biljka zove. Ponesi onaj atlas biljaka što si dobila od mene za rođendan prošle godine, OK? 


Ali, tata, prekinula je ozbiljnim tonom. Reci?!  

Možemo li povesti i Vanju, pliiiizzzz, tata?  


Misliš da bi bila dobra ideja i da bi ga onaj čovjek pustio?, upitao je. 

Ne brini se o tome. On mene uvijek posluša, jer ja sam njegova najbolja drugarica. 

Ali, Nela, zar ti nije dosadno ponekad? Znaš, nemoj me pogrešno shvatiti, ja sam tog dječaka uvijek volio i uvijek mi je bilo žao što mu se to desilo, ali on je tako tih. Je li sve uredu u njihovoj kući? Znaš, strah me je da mu tamo nije baš dobro.  

Ma i jeste i nije tata. Nekad ćemo pričati o tome, znaš. Sad nemam vremena, moram još malo čitati, a ti se moraš spremati za put. 

OK, kiddo. Nekad ćeš mi ispričati tu priču kad budeš htjela, ali nemoj me pogrešno shvatiti. Znaš, on je tvoj drug, ali ipak to nije moje dijete, tako da moram da upitam.  

Ma, ne brini se. On je uživao tih nekoliko puta kada je bio s nama. Vidio si prošli put ili svaki put kad smo ga vodili. Sjećaš se kako je bio smiješan kad je pokušao da hvata one leptire, sada se ona smijala. Nikako nije mogao da ih uhvati i onda kada je vidio još par, totalno se zbunio, a ona mu je trenerka samo spadala dok je trčao i pokušavao da je drži da mu ne spadne. Baš je bio smiješan. 

Sjećam se, naravno, ja nisam htio da se smijem puno, ali si se ti cerekala dok se on samo smješkao i zbunjeno gledao sve oko sebe. On je super mali dječak i drago mi je da imaš tako dobrog druga i ja se ponosim na tebe što ga tako paziš. Najbolja curica na svijetu. I to moja. Veoma sam ponosan na tebe. 

I sjećaš li se kada sam mu vezala repić na vrh glave, zbog one njegove kose, bojeći se da ne padne, s onom nekom gumicom roze boje? Bože, kako je on smiješan. On je tada stvarno uživao. Onda kada smo bili prvi put, ti to, tata, ne znaš, ali on je onda bio veoma tih, znaš, jer ga je uvijek stid. Kaže on to meni, znaš, samo što to niko ne zna. Ali, ovaj zadnji put mu je stvarno bilo fino. I onda navečer, kada smo skupljali drva on i ja, a on je bio veoma tanko obučen, ali je vrijedno skupljao i cvokotao non-stop. I kada si mu ti dao svoju jaknu, pa se toliko skupio u klupče kao mače i samo mu je tjeme virilo nekih pola sata, sada se opet glasno smijala.  

Znaš šta mu je tada bilo najljepše tata?, odjednom je upitala. 

Pa ja mislim da mu je bilo fino cijeli dan s nama, zar nije? 

Ma, naravno, ali znaš, ja njega stalno promatram i gledam. Hajde, probaj još jednom? 

Ma, ne znam, možda onda kada ste se smijali mom hrkanju ujutro? 

Ma da, to je bilo smiješno, jer je on samo kolutao očima kada je gledao u tebe, ali dobro, reći ću ti? Ja mislim, ne, ustvari znam da mu se najviše svidjelo ono naše roštiljanje.  

Ma koliko se ja sjećam, kiddo, on i nije nešto puno jeo ono meso, kukuruz i šta li smo već sve imali, a bilo je pozamašno svega. 

Ma jeste, ali najviše mu se svidjelo kada smo nabadali one munchmallowse raznoraznih boja, sjećaš se? Pa da! Kako sam mogao čak i pomisliti na meso i ove ostale stvari. A kako znaš da mu se to najviše svidjelo?, dosjetio se tata. 

Znam, jer sam vidjela to po njemu, kako je to smazao onako brzo. Osim toga, sljedeći dan, ustvari u ponedjeljak, kada smo se vraćali iz škole, prolazeći kraj one prodavnice hrane, odjednom je stao i u izlogu ugledao isto pakovanje. Ja nisam imala novca tada da kupim, inače bih kupila. Mama me je kaznila zbog nekih čepova što je našla u svojoj cipeli. Ispali mi, valjda, kada sam skupljala. Mislim da on nikad nije probao onako nešto. Nekad mi ga je tako žao, rekla je tužno da bi odmah nakon toga radosno dodala:  


Ali, tata, hvala ti, bit će to dobro. 


Naravno da hoće uz tebe, kiddo... Nego, je li počeo pričati? Mislim, vrijeme je, znaš, rekao je tiho. 


Nije još, ali radim na tome. 

S druge strane se čuo smijeh.  


OK, OK, preslatko je da ga tako paziš. Nego, reci mi pošto moram ići, a ovo ćemo provesti u djelo, kako ide skupljanje čepova?  


Ma, eto, mama se buni, ali čim dobije zagrljaj, omekša. 


Super, kiddo. Divan hobi imaš i tako nastavi, ali reci mami, ako ponestane mjesta, da uvijek ima kod mene, tata se smijao. 


I, ima mjesta, znaš. Moj zagrljaj kupi sve to. 

Tata se smijao. 


OK, kiddo. Sad moram ići. Samo nastavi tako. Škola dobro? 


Mhm, kratko je odgovorila Nela. 


OK, furam. Ljubim, grlim, gnjavim i sve to zajedno milion puta. Voli te tata, a mi se pričamo za par dana. Želiš li nešto da ti donesem? 

Hej, da! Molim te, kupi ogrlicu Vanjinom mačku, možeš li? 


Naravno. Imaš li ti kakvu želju za sebe?  

Ma ne... Maci je kul pa mu kupi nešto kul.  


A, de mi reci, koristite li Vanja i ti onaj zadnji poklon što sam vam kupio? Onaj bez kojeg ti nisam smio na oči, kako si rekla, smijao se tata. 


Naravno! Svaku večer tata! OK, spavaj fino i javim se. 

OK, tata. Sretan put i ja tebe sve to, i ne zaboravi ogrlicu. Opet smijeh. 


OK, OK, moj mali advokat. Laku noć, slušaj mamu i čujemo se. 

Ali, prije nego što je prekinuo razgovor, bojeći se da je Nela već otišla, glasno je povikao njeno ime. 


Nela, Nela, halo? Jesi tu? Jesam. Šta je bilo? 


Kako ti to znaš šta Vanja voli ili ne? Mislim, kako znaš to?, zbunjen je upitao. 

Jednostavno znam. Mi, djeca, znamo neke stvari koje vi, odrasli, ne znate. Jednostavno znam. 


Laku noć.  


Prekinula je hitro, zamišljala je Vanju i mačka sretne zbog ogrlice koja će biti kupljena.  

Znate, nije ona to učinila. Gaia nije takva. To je uradila Nora, ali sam tek sada čula da je ona optužila nju. Ona je stvarno tada bila sa mnom. 


Je li to istina?, upitala je mama gledajući u Gaiju. 

Je li istina ovo što Nela kaže?, upitao je tata. Jeste. Ja to nisam uradila. 


Gaini roditelji su se pogledali i blago se nasmiješili Neli.  

Pogledima pokislog mačića pokušale su pridobiti njene roditelje. Ti pogledi bi im uvijek pomagali. 

Ja sam mislila da je ona bolesna pa da nije izlazila, a kako idemo u različita odjeljenja, nisam mogla biti sasvim sigurna, brzo je dodala Nela ne ostavljajući njenim roditeljima prostora za razmišljanje. 


Znači, tako je bilo, upitala je mama. 


Jeste, mama, tako je bilo. Nas dvije se čak ni ne volimo družiti s njima. Ja sam vama to pokušala objasniti, a vi ste me odmah poslali u sobu. Ja to stvarno nisam uradila. 

Trebali ste me pustiti da dovršim što sam imala reći. 


OK, lutkice. Hoćeš li da izađeš vani? 


Bili ste ljuti taj dan na mene i niste htjeli da me saslušate. 

OK, sve je OK. Sada kada nam je Nela sve to fino objasnila, sve će biti uredu, a mi ćemo te saslušati do kraja sljedeći put. Obećavam, u svoje i u mamino ime. Sad se fino obuci i izađi. Dan je lijep i neka te vani sat duže nego uobičajeno, ako naravno još djece bude vani, dodao je tata milujući je po glavi. 

Do 21.00?, upitala je Gaia usplahirena, skačući od sreće zato što je kazna prestala i što će moći ostati duže vani. 

Da, a sad se fino obuci i furaj. Mislim da su te drugovi i drugarice već poželjeli, je li tako, Nela?, upitala je mama. 




Da! Svi već pitaju za nju. Hvala vam puno!  



Gaia je već bila obučena. Navlačeći jaknu i šepajući u napola obuvenim patikama, istrčala je prije nego što je to Nela mogla vidjeti. Zaustavila se na kraju prvog reda stepenica. Navlačeći jaknu i tene, okrenula se prema roditeljima.  

Hvala, mama, hvala, tata! Hajde, Nela, požuri, drhtećim glasom dobacila je glasno da je cijeli haustor odzvanjao. 

Tata se nasmiješio i pogladio ponosnu Nelu po glavi. 

Hvala vam i doviđenja, rekla je mašući jednom rukom u ritmu kukavice na starinskom satu nakon otkucaja zvona. 

Kada su izašle, Gaia je svima objasnila šta je Nela učinila za nju. Nije samo dvorište znalo o njenom herojskom učinku. Njen rejting je porastao i od tog dana postala je nepisani šef djevojčica. Kad god bi neke od njih imale problem, uvijek bi dolazile tražeći savjet. Osim toga, bila je odličan učenik i predsjednik razreda. Tu dužnost obavljala je s isuviše požrtvovanja, što je, naravno, nekad budilo ljubomoru kod drugih curica. Ali, događaj sa Gaijom i njenim roditeljima uvijek bi je izdizao, iako ona sama to nije željela. 


Prepirka zbog Vanje se nastavila. 


A njega ne smijete izazivati, inače ćete imati problema sa mnom, dodala je ljutito prekrštenih ruku. 


Ma nemoj, upitala je Nora pogledavši u Leona. 


A kakve bi mi to probleme mogli imati s tobom? Fine, jake, kakve god želite. Imam ih kofer pun za takve kao što ste Leon i ti. A ti, Leone, ti si malo veći klipan i ne čudi me što te i iza tvojih leđa tako zovu, pa bi trebao bolje znati, jer si stariji od nas, da Vanji nije lako.  

A kako ti to znaš?, ljutito je upitao prišavši korak bliže i tako stao tik uz Noru.  

Razgovaraš li ti s njim? Koliko mi svi znamo, on je mutav i ne zna pričati. 

Fuj, kakav si, odjednom se Nela dreknula iz sveg glasa.  

U tom momentu, kao da se planeta prestala okretati. Svi su ušutjeli i očekivali reakciju. Niko je nikad nije vidio da je ljuta niti da je povisila ton. Važila je za mirnu osobu, nikad nije gubila kontrolu, bila ljuta, niti pretjerano pokazivala osjećaje. Pred njima je stajala jedna skroz druga djevojčica, njihova Nela. Zamuckujući, sa strašnom, drugačijom energijom u glasu uspjela je izgovoriti. Fuj i bljak, ponovila je istom jačinom. 

Skupivši šakice, propela se na prste, unijela mu se u lice, ljutito podigla glavu i rekla:  

Ti si jedan običan glupan i ako još jednom tako nešto kažeš, kunem se da ću ti vratiti. Ovo ti nije prvi put da ga izazivaš. 

Nora se već pomalo počela odmicati, prepustivši ostatak rasprave Leonu. i to je bio jedini pokret u krugu koji je neko napravio narednih minut ili dva. Puna bijesa, stajala je uspravno, ne trepćući. Društvo je stajalo kao kip, iznenađeno njenom reakcijom.  

Ti si tako zao i tako si loš, a ja ti obećavam da ću svima reći kakav si i šta radiš, vrištala je.  


Kunem se. Tako si odvratan, dodala je. 


Leon je djelovao zbunjeno i napravio je korak unazad ne spuštajući pogled s malog, znatno nižeg, bijesnog stvorenja koje nije poznavao. Nije više izgledao samouvjereno i zapitkivao je ko je ova osoba ispred njega koja je bila tako ljuta. Otvorio je Pandorinu kutiju i djelovao je uplašeno. Svijet i vrijeme su stali, njeni drugari su bili nepokretni. Samo se još Nora nervozno pomicala, dobro sakrivena, skoro nevidljiva. I pokoja djevojčica pokazala je da suosjeća s Vanjom i Nelom. 

Ti ništa ne znaš o njemu. Ništa! I jednom će te biti stid ovoga što si rekao. Ne! Ti si mutav, ružan, glup i zao, galamila je Nela na Leona koji je bio u stanju šoka. 

Jedino što je prekinulo ovo bezgravitaciono stanje bio je glas Neline mame koja je, čuvši njenu vrisku, izašla na prozor i doviknula: Nela, dođi kući, bebo.  

Kada bi je mama oslovila punim imenom, to je značilo da je nešto ozbiljno. Ne obazirući se na mamin glas, otpuhnula je ljutito kroz nos. Sa suzama u očima i tiho, ali dovoljno glasno da je svi čuju, rekla je: 


Ti si jedan obični luzer! 


Pogledala ga je tužno kao da ga žali. Ugledala je u mamu na prozoru i otrčala prema ulazu. 

Suze su lile niz njene obraze i skačući po dvije ili tri stepenice, haustor je brujao. Toliko je bila tužna i ljuta da je nekoliko puta posrnula dočekavši se na ruke. Brišući suze, nastavila je trčati prema stanu i svom malom carstvu u svojoj sobi. Klara je bila spremna na vratima držeći jednu ruku u zraku ne bi li je pomilovala po kosi. Projurivši brzo kraj nje, nije uspjela ni da je dotakne. Šutnula je tene koje su pogodile vrata kupatila na suprotnoj strani, utrčala je u sobu, skočila na krevet i počela da plače. 

Polako, Neli, polako, šaputala je Klara ljubeći je u tjeme koje je virilo ispod dekice. 


Čuvši njene riječi, počela je još jače plakati. 


Leon je i dalje stajao nijemo promatrajući haustorska svjetla kako se pale. Zbunjeno je gledao siluetu koja se brzo kretala uz stepenice, pokušavajući shvatiti šta se upravo desilo. Počešao se po glavi. Ovaj put je bio tih. Znao je dobro da je prešao sve granice. Društvance se pognutih glava počelo razilaziti u tišini. Sve se to odvijalo u nekoliko minuta. Kao i obično, ovaj put nije bilo grljenja za rastanak niti osmijeha. Kao da se ne poznaju, tiho su se uputili svojim domovima. Jedino se još on češkao spuštene glave, nemajući šta da kaže.  

Ipak je ponosno podignuo glavu i nasmiješio se puštajući uzdah pobjedničkog olakšanja. Kraj njega je stajala Nora. Zbunjeno je gledala u haustor gdje je Nela nestala. Ni ona nije djelovala tako samouvjereno. Ruke su joj bile spuštene, glava pognuta i djelovala je tužno. Veoma tužno.  Počela je plakati: 


Baš smo bili bezobrazni. 


Tek sada je shvatila da su ona i Leon bili veoma zločesti. 

DRUGO POGLAVLJE

U naselju su svi haustori izgledali identično. Ispred samih vrata su bile tri stepenice i uz njih ograda na kojoj su djeca sjedila. Svaki je ulaz imao kosinu, otprilike dva metra, za osobe u invalidskim kolicima. Djeci je ovaj mali pad služio za trčanje, a zimi bi bio zaleđen i pri izlasku iz haustora bi se obavezno napravio mali spust. Sam haustor se sastojao od redova po osam stepenica. Uz stepenice se pružao zid visok do nekih sto pedeset centimetara, obložen svijetloplavim nebrušenim pločicama, dajući tako divne forme i nijanse, zavisno od ugla svjetlosti. Sam kraj pločica označavala je crvena tanka linija, koja ih je u isto vrijeme razdvajala od snježnobijele boje zida i plafona u haustoru.  

Dok je mačak bio mali, Vanja bi ga nosio do drugog sprata, a onda pustio da se penje za njim prema stanu. Volio je gledati tog malog stvora i njegove vještine u penjanju. Prateći ga, Maci je izgledao više kao neki psić, a ne mačor. Stepenice su bile znatno više od njega i ulagao je neviđen trud ih savlada. Međutim, kada bi primijetio da je Maci zaostao za njim, bodrio bi ga bi ga tiho mu govoreći da nastavi i da krene dalje. Znao je da su posudice s mlijekom ili vodom, ukusnim keksićima koje je toliko volio i jeo, bile blizu, kao i toplina stana, njegov mirni kutak i stara fotelja u kojoj je volio lijeno da kunja, zijevajući i protežući se. Maci bi bio motivisan da nastavi, iako su u njegovim očima stepenice izgledale kao nedostižan vrh na kojemu je vidio samo Vanjina stopala. Kada bi ga zovnuo, potrčao bi i svaki put kad bi prošao kraj njega, u radosnom trku skačući na sljedeću stepenicu nešto bi promrmljao, ma šta to značilo. Međutim, malo stvorenje je imalo jedan veoma neobičan problem. Maci je, misleći da je došao do svog stana, skretao ulijevo u mali hodnik prema vratima koja su u tom prolazu bila na desnoj strani. Jedino što je pamtio je da su vrata koja su vodila prema njegovoj fotelji i svemu ostalom stajala na toj strani. Nestrpljivo želeći da su vrata na svakoj desnoj strani svakoga sprata, prohujao bi brzo radujući se da je pogodio. Skrećući lijevo u hodnik, munjevito bi se zanio i udario tijelom u zid. Svaki sudar izgledao je kao potencijalna posjeta veterinaru. Ispred svakih vrata sjeo bi na prag ponosno gledajući Vanjino pristizanje, nakon čega bi mjauknuo i gledao u šteku. Međutim, shvativši da mora nastaviti, lijeno bi ustao, stao ispred sljedećeg reda stepenica, pogledao u Vanju koji je već bio na vrhu i isprva nastavio da se sporo penje ponavljajući isti proces; mrmljanje i jurišanje uzbrdo pored njega, naglo skretanje ulijevo u prolaz kao da juri miša i pritom bolni susret sa zidom, smještanje ispred desnih vrata i ponosno mjaukanje, u smislu - stigli smo. 

Ti blesavi stvore, šaputao bi Vanja promatrajući isti prizor iz dana u dan i govoreći veoma tiho, tek toliko da ga niko ne čuje osim njegovog mačka. Pa kada ćeš više naučiti da ne zastaješ na svakom spratu i kada ćeš naučiti gdje stanuješ? Osim toga, zašto moraš trčati ispred mene da te svaki put moram odvraćati od tuđih vrata? Znaš dobro da ne želimo ometati nikoga, znao bi mu reći kao da su on i njegov ljubimac imali dogovor. 

Kada bi pričao s njim, spustio bi se na koljena, kao kad odrasli pričaju s malom djecom, i bodrio ga da ide dalje. Vidjevši da ništa ne pomaže poslije tog kratkog i tihog razgovora, nastavio bi da se kreće prema sljedećem spratu pažljivo promatrajući mačka koji bi još uvijek sjedio i gledao u njegovom pravcu. Na drugom spratu živjela je jedna stara gospođa, uvijek lijepo našminkana, obučena i dotjerana, sa šeširom na glavi. Nosila je velike naočale koje su prekrivale skoro cijelo lice, sa zatamnjenim smeđim staklima, dajući nosiću šansu da tek malo viri ispod njih. Izgledala je kao da je izašla iz nekog starinskog nijemog filma iz vremena dok su televizije bile velike kockaste kutije s crno-bijelom slikom. Iz

